ארין האוצ'ין

ארין סוזן האוצ'ין (באנגלית: Erin Suzanne Houchin; נולדה ב-24 בספטמבר 1976) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס התשיעי של מדינת אינדיאנה. האוצ'ין, חברת המפלגה הרפובליקנית, ייצגה את מחוז הבחירה ה-47 בסנאט של אינדיאנה בשנים 2014–2022, טרם היבחרה אל הקונגרס של ארצות הברית.

ביוגרפיה 
האוצ'ין נולדה בסיילם שבאינדיאנה, וגדלה בעיר סקוטסבורג (Scottsburg) השוכנת גם היא באינדיאנה. את לימודיה הגבוהים השלימה עם תואר ראשון בפסיכולוגיה מאוניברסיטת בלומינגטון אינדיאנה ותואר שני בניהול פוליטי מאוניברסיטת ג'ורג' וושינגטון.

את דרכה המקצועית החלה כמנהלת שטח עבור חבר הסנאט של ארצות הברית דן קואטס. בבחירות 2014 נבחרה לראשונה אל הסנאט של אינדיאנה, כאשר גברה על הסנאטור המכהן ריצ'רד ד. יאנג. בבחירות 2016 התמודדה לראשונה לבית הנבחרים של ארצות הברית במחוז הקונגרס התשיעי של אינדיאנה, אך הפסידה בבחירות המקדימות של המפלגה הרפובליקנית לטריי הולינגסוורת'.

ב-13 בינואר 2022, יום לאחר שהכריז טריי הולינגסוורת' על פרישתו מהפוליטיקה, הודיעה האוצ'ין על התמודדותה להחלפתו בבחירות 2022. ב-29 בינואר אותה שנה הכריזה כי תתפטר מהסנאט המדינתי ב-4 בפברואר כדי להתמקד במערכת הבחירות לקונגרס האמריקאי. תחילה זכתה בבחירות המקדימות של המפלגה הרפובליקנית, ולאחר מכן ביום הבחירות הכלליות ב-8 בנובמבר.

קישורים חיצוניים

הערות שוליים

בוגרות אוניברסיטת ג'ורג' וושינגטון
חברי האספה הכללית של אינדיאנה
חברי בית הנבחרים של ארצות הברית מאינדיאנה
חברות בית הנבחרים של ארצות הברית מטעם המפלגה הרפובליקנית
חברי הקונגרס ה-118 של ארצות הברית
אמריקאיות שנולדו ב-1976